Petrol oor Pikitup-bestuurder gestort tydens betogingPikitup (Argieffoto) Vyf verdagtes verskyn Vrydag in die Johannesburg-landdroshof nadat hulle na bewering Maandag petrol oor ’n senior Pikitup-bestuurder uitgegiet het. Kapt. Mavela Masondo, polisiewoordvoerder, het gesê die vyf verdagtes sal op aanklagte van poging tot moord verskyn nadat hulle glo gedreig het om die bestuurder aan die brand te steek tydens ’n betoging vroeër die week buite ’n Pikitup-kantoor in die stad. Herman Mashaba, burgemeester van Johannesburg, het dié mees onlangse voorval in die Pikitup-betogings in ’n verklaring bevestig. Talle Pikitup-depots en voertuie is al met petrolbomme en klippe bestook sedert betogings op 26 Julie begin het. Werknemers van dié vullisverwyderingsdiensverskaffer dring op permanente aanstellings aan. Die Pikitup-vullisverwyderingsdienste werk gevolglik ten nouste saam met die Johannesburgse Metropolisie om die voortgesette betogings onder beheer te bring. Volgens Mashaba sal meer metropolisiebeamptes by Pikitup-depots ontplooi word om orde te handhaaf. Pikitup sal ook met meer vragmotors en operasionele personeel toegerus word sodat vullisverwydering hervat kan word sonder dat Pikitup-werknemers geïntimideer word.